钦定古今图书集成/理学汇编/学行典/第270卷 > 李俊民
## 钦定古今图书集成/理学汇编/学行典/第270卷 > 李俊民

按《元史李俊民传》：“俊民，字用章，泽州人。得河南程氏
传授之学。金承安中，举进士第一，应奉翰林文字。未
几，弃官不仕，以所学教授乡里，从之者甚盛，至有不
远千里而来者。金源南迁，隐于嵩山，后徙怀州，俄复
隐于西山。既而变起仓猝，人服其先知。俊民在河南
时，隐士荆先生者，授以邵雍《皇极数》。时之知数者，无”
出刘秉忠之右，亦自以为弗及也。世祖在潜藩，以安
车召之，延访无虚日，遽乞还山。世祖重违其意，遣中
贵人护送之，又尝令张仲问以祯祥，及即位，其言皆
验，而俊民已死，赐谥“庄静先生。”

===孙道明===按《松江府志》：“孙道明，字明叔，华亭泗滨里人。好古，藏
书万卷，遇秘本辄手自抄录。尝筑映雪斋，延接四方
名士，较阅藏书为乐。又造一舟，曰水光山色，徜徉南
浦，自号停云子。尝与陶宗仪共泛，宗仪制词，道明即
谱入调中，命洞箫吹之，与櫂歌相答，极鸥波缥缈之
思。宗仪有记。”